钦定古今图书集成/明伦汇编/氏族典/第265卷 > 王处回
## 钦定古今图书集成/明伦汇编/氏族典/第265卷 > 王处回

按《十国春秋》，“后蜀王处回，字亚贤，彭城人也。性宽厚
爱士，颇有机略。事高祖，起家中门副使。长兴三年，高
祖如梓州遘疾，时处回侍左右，庖人进食，必空器而
出，以安众心。已，迁为正使，高祖称尊号，擢枢密使。是
岁与赵季良、李仁罕等同受顾命。高祖既晏驾，处回
秘不发丧，夜启义兴门奔告季良。季良教处回诣仁”
罕，审其词旨同异，方立嗣君。会仁罕设备而出，处回
遂不以实告，竟宣遗制，命太子柩前即位。其临变知
大体，多此类也。后主初立，加兼侍中，领武泰军节度
使。广政元年，诏兼武信军节度使、同平章事。四年，加
检校官，罢军使。七年，复命遥领保宁节镇。处回既恃
定策勋，位隆使相，遂专权贪纵，卖官鬻狱。四方有馈
献者，率先输处回，次及内府。子德筠，亦倚势骄横，多
为不法。及张业伏诛，后主不忍置处回于法。处回惶
恐辞位，黜为武德节度使，兼中书令，听归私第。未几，
请老，以太子太傅致仕。十四年夏四月卒。